b'\n_START_ARTICLE_\nNamibijos istorija\n_START_SECTION_\nNepriklausomyb\xc4\x97\n_START_PARAGRAPH_\nPereinamasis laikotarpis nepriklausomyb\xc4\x97s link prasid\xc4\x97jo 1989 m., o nepriklausomyb\xc4\x97 galutinai atgauta tik 1990 m. kovo 21 d. 1994 m. PAR panaikinus apartheid\xc4\x85, Namibija i\xc5\xa1 pastarosios atgavo svarbiausi\xc4\x85 \xc5\xa1alies uost\xc4\x85 Volv\xc4\xaf B\xc4\x97j\xc5\xb3._NEWLINE_Pirmuoju \xc5\xa1alies prezidentu i\xc5\xa1rinktas Sam Nud\xc5\xbeoma i\xc5\xa1 SWAPO, kuri lieka pagrindine \xc5\xa1alies partija. Tas pats prezidentas buvo perrinktas 1994 ir 1998 m., paskutiniajam perrinkimui buvo reikalingas Konstitucijos pataisymas. 2005 m. buvo i\xc5\xa1rinktas antrasis \xc5\xa1alies prezidentas (irgi SWAPO atstovas) - Hifikepunye Pohamba._NEWLINE_Valstybingum\xc4\x85 i\xc5\xa1sikovojusi \xc5\xa1alis susid\xc5\xabr\xc4\x97 su keletu svarbi\xc5\xb3 problem\xc5\xb3. Viena j\xc5\xb3 buvo \xc5\xbeem\xc4\x97s reforma, siekianti perdalinti \xc5\xbeemes: kolonijin\xc4\x97je Namibijoje 75 proc. \xc5\xbeem\xc4\x97s kaup\xc4\x97si ma\xc5\xbedaug 20 proc. gyventoj\xc5\xb3 rankose. Ta\xc4\x8diau \xc5\xa1alyje nebuvo imtasi toki\xc5\xb3 drasti\xc5\xa1k\xc5\xb3 priemoni\xc5\xb3 kaip Zimbabv\xc4\x97je, ir reforma vyko l\xc4\x97tai, bet nuosekliai._NEWLINE_Kita problema, palietusi jaun\xc4\x85 \xc5\xa1al\xc4\xaf, buvo separatizmas, kil\xc4\x99s derlingame Kaprivio ruo\xc5\xbee - vadinamasis Kaprivio konfliktas. Vietos gyventojai kololo 1994-1998 m. siek\xc4\x97 nepriklausomyb\xc4\x97s, bet \xc5\xa1is separatistinis jud\xc4\x97jimas buvo numal\xc5\xa1intas. Namibij\xc4\x85 paliet\xc4\x97 ir greta vykstantys karai - pirmiausia Angolos pilietinis karas ir Antrasis Kongo karas. Pirmajame Namibija palaik\xc4\x97 MPLA pus\xc4\x99 ir pad\xc4\x97jo jiems laim\xc4\x97ti kar\xc4\x85 prie\xc5\xa1 UNITA. Karo metu i\xc5\xa1 Angolos \xc4\xaf Namibijos teritorij\xc4\x85 migravo daug pab\xc4\x97g\xc4\x97li\xc5\xb3, kuri\xc5\xb3 buvo priskai\xc4\x8diuojama apie 30,000, bet dauguma kuri\xc5\xb3 po karo gr\xc4\xaf\xc5\xbeo \xc4\xaf t\xc4\x97vyn\xc4\x99.'